”Alkoivat jälleen veriset melskeet” – Pietarissa kapinoitiin tasan sata vuotta sitten, ja Suomessakin mielialat kärjistyivät

Heinäkuun päivät olivat yksi merkkipaaluista Venäjän vallankumousvuonna ja Suomen itsenäistymisvuonna. Uutisista Suomessa ei ollut pulaa – mutta sanomalehdistä oli.

Pietarin kaduilla kuohui. Oli maanantai, 16. heinäkuuta 1917, ja väkivaltaa oli taas ilmassa.

”Alkoivat jälleen veriset melskeet”, kirjoitti sosialistien Työmies-lehdessä toimittaja I.H.

I.H. – kuka ikinä nimimerkin taakse kätkeytyykään – oli paikan päällä Pietarissa. Hän kirjoitti verevän reportaasin. Metodi oli yksinkertainen. Hän kertoi, mitä näki, ei muuta.